A4-0107/98

Ψήφισμα σχετικά με τις συνέπειες της διεύρυνσης της Ευρωπαϊκής Ένωσης επί της συνεργασίας στον τομέα της δικαιοσύνης και των εσωτερικών υποθέσεων

Το Ευρωπαϊκό Κοινοβούλιο,

- λαμβάνοντας υπόψη την ευρισκόμενη στο στάδιο της επικύρωσης Συνθήκη ΕΕ, τον μελλοντικό τίτλο VΙ της ΣΕΕ «Διατάξεις για την αστυνομική και δικαστική συνεργασία σε ποινικές υποθέσεις» και τον μελλοντικό τίτλο ΙV (πρώην ΙΙΙ Α)) της Συνθήκης ΕΚ «Θεωρήσεις, άσυλο, μετανάστευση και άλλες πολιτικές σχετικά με την ελεύθερη κυκλοφορία των προσώπων»,

- λαμβάνοντας υπόψη την ανακοίνωση της Επιτροπής «Ατζέντα 2000 - Για μια ισχυρότερη και διευρυμένη Ένωση» (COM(97)2000 - C4-0371/97), όσον αφορά τα κριτήρια προσχώρησης των διαφόρων κρατών της Κεντρικής και Ανατολικής Ευρώπης στην Ευρωπαϊκή Ένωση,

- επισημαίνοντας τα συμπεράσματα των συνόδων του Ευρωπαϊκού Συμβουλίου στο Στρασβούργο (8./9. Δεκεμβρίου 1989), στην Κοπεγχάγη (21./22. Ιουνίου 1993), στο Essen (9./10 Δεκεμβρίου 1994), στη Μαδρίτη (15./16 Δεκεμβρίου 1995) και στο Λουξεμβούργο (12./13. Δεκεμβρίου 1997),

- επισημαίνοντας το ψήφισμά του της 19ης Νοεμβρίου 1997, σχετικά με τη Συνθήκη του Άμστερνταμ (CONF 4007/97 - C4-0538/97) ((ΕΕ C 371 της 8.12.1997, σελ. 99.))

- επισημαίνοντας τα ψηφίσματά του της 4ης Δεκεμβρίου 1997 σχετικά με την ανακοίνωση της Επιτροπής «Αντζέντα 2000 - Για μιά ισχυρότερη και διευρυμένη Ένωση» (COM(97)2000 - C4-0371/97) ((EE C 388 της 22.12.1997, σελ. 17 και σελ. 31)) και της 18ης Δεκεμβρίου 1997 σχετικά με τα συμπεράσματα των συνόδων της 21ης Νοεμβρίου και της 12./13. Δεκεμβρίου 1997 καθώς και σχετικά με την άσκηση της εξάμηνης προεδρίας του Συμβουλίου εκ μέρους του κράτους του Λουξεμβούργου ((ΣΠ της ημερομηνίας αυτής, μέρος ΙΙ, σημείο 8.)),

- επισημαίνοντας τη γνωμοδότηση που εξέδωσε στις 8 Οκτωβρίου 1997 η Επιτροπή Πολιτικών Ελευθεριών και Εσωτερικών Υποθέσεων στο πλαίσιο της έκθεσης σχετικά με την ανακοίνωση της Επιτροπής «Ατζέντα 2000 - Για μια ισχυρότερη και διευρυμένη Ένωση» (COM(97)2000 - C4-0371/97) ((Δημοσιεύθηκε στην έκθεση A4-0368/97)),

- στηριζόμενο στο άρθρο 148 του Κανονισμού του,

- λαμβάνοντας υπόψη την έκθεση της Επιτροπής Πολιτικών Ελευθεριών και Εσωτερικών Υποθέσεων, καθώς και τη γνωμοδότηση της Επιτροπής Θεσμικών Θεμάτων (A4-0107/98),

A. λαμβάνοντας υπόψη το γεγονός ότι οι λαοί της Κεντρικής και Ανατολικής Ευρώπης, μετά την ειρηνική αυτοελευθέρωσή τους με την κατάρρευση των κομμουνιστικών καθεστώτων, άρχισαν να καταβάλλουν μεγάλες προσπάθειες για την οικοδόμηση δημοκρατικών κρατών δικαίου,

Β. υπενθυμίζοντας το γεγονός ότι κάθε χώρα στην Ευρώπη η οποία διαθέτει σταθερά συνταγματικά και δημοκρατικά θεσμικά όργανα, έχει καταρχήν το δικαίωμα να καταστεί, εφόσον το επιθυμεί, μέλος της Ευρωπαϊκής Ένωσης,

Γ. έχοντας συνείδηση των σημαντικών προσπαθειών που απαιτούνται, μετά από δεκαετίες ολοκληρωτικών καθεστώτων, για την ανάπτυξη των κρατών δικαίου και τη δημιουργία νέων ηγετικών στρωμάτων, διοικητικών υπαλλήλων, δικαστών, εισαγγελέων και αστυνομικών,

Δ. επικυρώνοντας τα τέσσερα κριτήρια του Ευρωπαϊκού Συμβουλίου της Κοπεγχάγης του έτους 1993, τα οποία, πέραν της υιοθέτησης του κοινοτικού δικαίου και της αρχής του κοινοτικού κεκτημένου, καθορίζουν τους όρους προσχώρησης για τα κράτη της Κεντρικής και Ανατολικής Ευρώπης, στους οποίους συγκαταλλέγονται. «μιά θεσμική σταθερότητα ως εγγύηση για τη δημοκρατική και συνταγματική τάξη, για την τήρηση των δικαιωμάτων του ανθρώπου και τον σεβασμό και την προστασία των μειονοτήτων», καθώς και η ικανότητα για «ανάληψη των υποχρεώσεων που προκύπτουν από την προσχώρηση και συνδέονται με το κοινοτικό κεκτημένο»,

Ε. λαμβάνοντας υπόψη ότι η Ένωση έχει καθήκον, κατά τις διαπραγματεύσεις για τη διεύρυνση, να ενθαρρύνει τις υποψήφιες χώρες να σέβονται πλήρως τους κανόνες του κράτους δικαίου,

ΣΤ. λαμβάνοντας υπόψη ότι σε πολλές υποψήφιες χώρες πρέπει να καταβληθούν ακόμα ιδιαίτερες προσπάθειες όσον αφορά την καταπολέμηση του οργανωμένου εγκλήματος (ειδικότερα κλοπές αυτοκινήτων, σωματεμπορία, διακίνηση ναρκωτικών, ξέπλυμα χρημάτων και παραβάσεις σχετικά με την προστασία των εμπορικών σημάτων), καθώς και όσον αφορά το δικαίωμα ασύλου, την καταπολέμηση της διαφθοράς, την εγκαθίδρυση αποτελεσματικών τελωνειακών αρχών και την προστασία της ιδιωτικής σφαίρας του ατόμου,

Ζ. λαμβάνοντας υπόψη τη συνεργασία που έχει αναπτυχθεί μεταξύ της Ευρωπαϊκής Ένωσης και των υποψηφίων χωρών της Κεντρικής και Ανατολικής Ευρώπης στον τομέα του τρίτου πυλώνα, συνεργασία η οποία πρέπει, ενόψει των προκλήσεων που δημιουργήθηκαν με το άνοιγμα των συνόρων, να προωθηθεί σημαντικά ήδη κατά την εφαρμογή της προενταξικής στρατηγικής και κατά τη διεξαγωγή του συστηματικού διαλόγου,

Η. έχοντας συνείδηση του γεγονότος ότι μετά τη Συνθήκη του Άμστερνταμ η Ευρωπαϊκή Κοινότητα πρέπει να καταβάλλει προσπάθειες για την εφαρμογή ενός φιλοδόξου προγράμματος που αποσκοπεί στη θέσπιση ευρωπαϊκών νομοθετικών διατάξεων για το άσυλο και τη μετανάστευση, καθώς και την αστυνομική και δικαστική συνεργασία σε ποινικές υποθέσεις, το οποίο μεταβάλλει σημαντικά, κατά τη διάρκεια των διαδικασιών προσχώρησης, το κοινοτικό κεκτημένο και θέτει τις υποψήφιες χώρες μπροστά σε νέες και μεγάλες προκλήσεις,

Θ. υπενθυμίζοντας τη διάταξη της Συνθήκης του Άμστερνταμ (μελλοντικό άρθρο 62 της Συνθήκης ΕΚ), βάσει της οποίας εντός χρονικού διαστήματος πέντε ετών μετά την έναρξη ισχύος της εν λόγω Συνθήκης πρέπει να ληφθούν μέτρα στον τομέα των θεωρήσεων, του ασύλου, της μετανάστευσης και λοιπών πολιτικών που αφορούν την ελεύθερη κυκλοφορία των προσώπων,

Ι. λαμβάνοντας υπόψη το μελλοντικό άρθρο 29 (πρώην άρθρο Κ.1) της ΣΕΕ, βάσει του οποίου στόχος της Ένωσης είναι «να παρέχει στους πολίτες υψηλό επίπεδο προστασίας εντός ενός χώρου ελευθερίας, ασφάλειας και δικαιοσύνης», κυρίως μέσω στενής συνεργασίας των αστυνομικών, τελωνειακών και άλλων αρμοδίων αρχών, που θα απευθύνονται στην Ευρωπαϊκή Αστυνομική Υπηρεσία (ΕURΟΡΟL), μέσω συνεργασίας των δικαστικών αρχών, καθώς και μέσω προσεγγίσεων των κανόνων που ισχύουν στα κράτη μέλη σχετικά με τις ποινικές υποθέσεις,

ΙΑ. έχοντας συνείδηση του γεγονότος ότι το χρονικό διάστημα, κατά το οποίο θα αναπτυχθεί η εφαρμογή των ανωτέρω πολιτικών και θα ενταχθούν στον τομέα της κοινοτικής νομοθεσίας οι τομείς του ασύλου και της μετανάστευσης, συμπίπτει περίπου με εκείνη τη χρονική περίοδο κατά την οποία θα εισέλθουν στην αποφασιστική τους φάση οι διαπραγματεύσεις για τη διεύρυνση ή και θα βρίσκονται, σε ορισμένες περιπτώσεις, προ της ολοκλήρωσής τους,

ΙΒ. λαμβάνοντας υπόψη ότι οι τελωνειακές αρχές στα εξωτερικά σύνορα, παράλληλα με τα κανονικά τους καθήκοντα, έχουν ιδιαίτερη ευθύνη για την παρεμπόδιση της εισαγωγής απαγορευμένων εμπορευμάτων (ναρκωτικά, όπλα, πυρηνικό υλικό κλπ.),

1. καλεί το Συμβούλιο, την Επιτροπή και τα κράτη μέλη να εκμεταλλευθούν τις συνομιλίες για την προσχώρηση και με τις δέκα υποψήφιες χώρες της Κεντρικής και Ανατολικής Ευρώπης καθώς και τις προβλεπόμενες εντατικότερες διαπραγματεύσεις με εκείνες από αυτές που πληρούν τα περισσότερα κριτήρια, καθώς και την Ευρωπαϊκή Διάσκεψη, ώστε να τις προετοιμάσουν για την υλοποίηση των στόχων που τίθενται στον Τίτλο VI της ΣΕΕ και στον Τίτλο IV της Συνθήκης ΕΚ (μετά το Άμστερνταμ);

2. ζητεί από την Ευρωπαϊκή Ένωση, κατά τις διαπραγματεύσεις με τις υποψήφιες χώρες, να μην προβάλλει με έμφαση μόνο το θέμα της συνεργασίας μεταξύ αστυνομικών και δικαστικών αρχών αλλά να προωθήσει και να ενισχύσει την εφαρμογή των κανόνων του κράτους δικαίου, ειδικότερα δε την προσχώρηση στις διεθνείς συμβάσεις για τα δικαιώματα του ανθρώπου, το δικαίωμα του ασύλου, τα δικαιώματα των παιδιών κλπ., την οριστική κατάργηση της θανατικής ποινής, την κατάργηση κάθε μορφής διακρίσεων, το σεβασμό των μειονοτήτων και των γλωσσών τους, την προστασία των προσωπικών στοιχείων και της ιδιωτικής σφαίρας του ατόμου;

3. εκτιμά ότι όποιες προσπάθειες και αν έχουν καταβάλει οι υποψήφιες χώρες για την προετοιμασία τους, η διεύρυνση θέτει το πρόβλημα της ορθής εφαρμογής των διατάξεων της Συνθήκης του Άμστερνταμ, που αφορούν τον τομέα της δικαιοσύνης και των εσωτερικών υποθέσεων, συγκεκριμένα δε:

- έγκριση, εντός 5 ετών από την έναρξη ισχύος της Συνθήκης, μέτρων για τη διάβαση των εξωτερικών συνόρων, την κατάργηση των ελέγχων στα εσωτερικά σύνορα, τη χορήγηση ασύλου και τη μετανάστευση, με στόχο την εξασφάλιση της ελεύθερης κυκλοφορίας των προσώπων (άρθρο 61/73 Θ);

- πιθανή απόφαση να εφαρμόζεται στα θέματα αυτά η διαδικασία του άρθρου 189 Β (άρθρο 67/73 Ξ);

- απόφαση καθιέρωσης ενισχυμένης συνεργασίας (άρθρο 40/Κ.12);

4. θεωρεί αναγκαία την αναθεώρηση των διατάξεων σχετικά με τους τομείς της δικαιοσύνης και των εσωτερικών θεμάτων, με την ευκαιρία της θεσμικής μεταρρύθμισης που πρόκειται να πραγματοποιηθεί πριν από την πρώτη διεύρυνση;

5. εκφράζει την ανησυχία του για τον αυξανόμενο με τη διεύρυνση κίνδυνο κατακερματισμού του ευρωπαϊκού δικαστικού χώρου, που επιτρέπει το άρθρο 35/Κ7, όσον αφορά την αρμοδιότητα του Ευρωπαϊκού Δικαστηρίου να αποφαίνεται με προδικαστικές αποφάσεις για τα ζητήματα που εμπίπτουν στον τίτλο VI της Συνθήκης ΕΕ;

6. χαιρετίζει την απόφαση του Συμβουλίου των Υπουργών Δικαιοσύνης και Εσωτερικών Υποθέσεων, κατά τη συνεδρίασή τους στις 29 και 30 Ιανουαρίου, να προσκαλέσουν τους συναδέλφους τους από τις υποψήφιες χώρες με σκοπό τη σύναψη «συμφώνων προένταξης» στον τομέα της καταπολέμησης του οργανωμένου εγκλήματος, και καλεί το Συμβούλιο, στις προετοιμασίες του για τη διεύρυνση, να δώσει ακόμα μεγαλύτερη προτεραιότητα στην ενσωμάτωση και την εφαρμογή του κοινοτικού κεκτημένου στον τομέα του τρίτου πυλώνα;

7. υπενθυμίζει στην Επιτροπή την υποχρέωσή της να δίδει, κατά τη σύνταξη των ετησίων εκθέσεών της για την εξέλιξη των δέκα υποψηφίων χωρών, ιδιαίτερο βάρος στα θέματα του σεβασμού των θεμελιωδών ελευθεριών και των δικαιωμάτων του ανθρώπου, ιδιαίτερα στην πρόοδο της εφαρμογής της συμβάσεως για τα δικαιώματα του παιδιού καθώς και των δικαιωμάτων των μειονοτήτων, της εδραίωσης του κράτους δικαίου, της κατάργησης διατάξεων που δημιουργούν διακρίσεις και της πλήρους υιοθέτησης του διαρκώς επεκτεινομένου πεδίου εφαρμογής του κοινοτικού κεκτημένου;

8. είναι αποφασισμένο να καταστήσει περαιτέρω προσιτά και χρήσιμα στα κράτη της Κεντρικής και Ανατολικής Ευρώπης καθώς και μακροπρόθεσμα στις χώρες που συνορεύουν με τα κράτη που έχουν υποβάλει αίτηση για ένταξη, τα προγράμματα της Ευρωπαϊκής Ένωσης, κυρίως δε εκείνα που αποσκοπούν στην εκπαίδευση και επιμόρφωση κρατικών υπαλλήλων και στην ανταλλαγή συνεργατών στους τομείς της αστυνομίας και της δικαιοσύνης, καθώς και να αυξήσει αναλόγως τις προβλεπόμενες σχετικές πιστώσεις;

9. απευθύνει έκκληση στην Επιτροπή, το Ευρωπαϊκό Δικαστήριο, την EUROPOL, τα συνταγματικά και ανώτατα δικαστήρια και τα αστυνομικά όργανα των κρατών μελών να μεριμνήσουν με πιό έντονο τρόπο, με βάση κοινοτικά ή διμερή προγράμματα, για την μετεκπαίδευση και επιμόρφωση των οργάνων της δικαιοσύνης και της αστυνομίας στις υποψήφιες χώρες και επισημαίνει ότι τούτο είναι εξαιρετικά σημαντικό για μια ταχεία προσχώρηση στη Συμφωνία του Σένγκεν, την οποία επιθυμούν όλες οι υποψήφιες χώρες;

10. προτείνει την ίδρυση μιάς Ευρωπαϊκής Ακαδημίας για θέματα εσωτερικής ασφάλειας στο σημερινό χώρο των συνόρων μεταξύ της Ευρωπαϊκής Ένωσης και των υποψηφίων χωρών, η οποία θα αναλάβει την εκπαίδευση των αστυνομικών οργάνων και των μονάδων προστασίας των συνόρων στην Ευρωπαϊκή Ένωση και στις υποψήφιες χώρες, ώστε να προετοιμασθούν για την εφαρμογή του κοινοτικού δικαίου καθώς και την εφαρμογή κοινών και κοινοτικών μέτρων;

11. ζητεί μετά την έναρξη ισχύος της Σύμβασης EUROPOL να υπάρξει συστηματική συνεργασία μεταξύ της υπηρεσίας αυτής και των αρμοδίων αστυνομικών αρχών των υποψηφίων χωρών;

12. ζητεί τα μέτρα που προβλέπονται στον τίτλο VΙ της ΣΕΕ (μετά το Άμστερνταμ) για την αστυνομική και δικαστική συνεργασία να επεκταθούν κατά τον γενικότερο και ταχύτερο δυνατό τρόπο στις υποψήφιες χώρες της Κεντρικής και Ανατολικής Ευρώπης, κυρίως δε στους ακολούθους τομείς:

- επιχειρησιακή συνεργασία μεταξύ των αρμοδίων αρχών, συμπεριλαμβανομένων της αστυνομίας, των τελωνειακών αρχών και των αρχών ποινικής δίωξης, κατά την πρόληψη, εξακρίβωση και διερεύνηση αξιοποίνων πράξεων

- συνεργασία και κοινές πρωτοβουλίες στους τομείς της εκπαίδευσης και επιμόρφωσης (στο πλαίσιο του προγράμματος ΡΗΑRΕ και μέσω κοινωνικών προγραμμάτων, όπως είναι τα προγράμματα «Robert Schuman», SHERLOCK και ODYSSEUS)

- ανταλλαγή αξιωματικών - συνδέσμων και αποσπάσεις υπαλλήλων

- χρησιμοποίηση αντικειμένων εξοπλισμού και εγκληματολογική έρευνα

- αξιολόγηση από κοινού ιδιαιτέρων τεχνικών έρευνας σε σχέση με την εξακρίβωση μορφών οργανωμένου εγκλήματος, καθώς και δημιουργία ενός δικτύου για την έρευνα, την τεκμηρίωση και τα στατιστικά στοιχεία σχετικά με τα διασυνοριακά εγκλήματα

- σταδιακή εναρμόνιση των διατάξεων του ποινικού δικαίου και κοινή δίωξη διασυνοριακών ποινικών πράξεων στους τομείς του οργανωμένου εγκλήματος, της τρομοκρατίας, του εμπορίου ανθρώπων, της σεξουαλικής κακοποίησης παιδιών, της παράνομης διακίνησης ναρκωτικών και όπλων, ραδιενεργού υλικού, αλλά και σημαντικών έργων τέχνης και πολυτίμων πολιτισμικών αγαθών;

13. καλεί το Συμβούλιο να υποβάλλει κάθε χρόνο στο Ευρωπαϊκό Κοινοβούλιο πλήρη έκθεση για τη συνεργασία αυτή μεταξύ της Ευρωπαϊκής Ένωσης και των κρατών μελών αφενός και των δέκα υποψηφίων χωρών αφετέρου;

14. δηλώνει ότι είναι αποφασισμένο να ενισχύσει τη συνεργασία του με τα κοινοβούλια των υποψηφίων χωρών και στους τομείς αυτούς μέσω εντονότερης ενασχόλησης με τα θέματα αυτά στο πλαίσιο των μικτών κοινοβουλευτικών επιτροπών Ευρωπαϊκού Κοινοβουλίου / κοινοβουλίων των υποψηφίων χωρών, καθώς και μέσω συστηματικής συνεργασίας της Επιτροπής Πολιτικών Ελευθεριών και Εσωτερικών Υποθέσεων με τις αντίστοιχες επιτροπές των κοινοβουλίων των χωρών της Κεντρικής και Ανατολικής Ευρώπης;

15. καλεί το Συμβούλιο, την Επιτροπή και τα κράτη μέλη να υλοποιήσουν μέσω σταθερού διαλόγου με τις δέκα υποψήφιες χώρες της Κεντρικής και Ανατολικής Ευρώπης τα προβλεπόμενα στη Συνθήκη του Άμστερνταμ μέτρα για τον έλεγχο των εξωτερικών συνόρων, το άσυλο και την μετανάστευση, καθώς και τα μέτρα για την πρόληψη και καταπολέμηση της εγκληματικότητας, να εξετάσουν λεπτομερώς τις προτάσεις των εν λόγω χωρών και να ενημερώνουν σχετικώς, σε τακτά διαστήματα, το Ευρωπαϊκό Κοινοβούλιο και τις μικτές κοινοβουλευτικές επιτροπές ΕΚ/συνδεδεμένων κρατών;

16. καλεί το Συμβούλιο και την Επιτροπή να επιτύχουν, κατά τις διαπραγματεύσεις για τη διεύρυνση, την προσαρμογή της πολιτικής των υποψηφίων χωρών έναντι τρίτων χωρών ως προς το θέμα της θεώρησης διαβατηρίων, ήδη πριν από την ένταξή τους στην ΕΕ;

17. καλεί το Συμβούλιο και την Επιτροπή, επισημαίνοντας το δικαίωμά του για επικύρωση των προσχωρήσεων, να μεριμνήσουν, κατά τις διαπραγματεύσεις για τη διεύρυνση, ώστε να υπάρξουν επαρκείς μεταβατικές προθεσμίες και ρυθμίσεις για τα νέα προσχωρούντα κράτη κατά τον έλεγχο των νέων εσωτερικών και εξωτερικών συνόρων της Ευρωπαϊκής Ένωσης, καθώς και στον τομέα της ελεύθερης κυκλοφορίας των προσώπων;

18. συγχρόνως όμως εκφράζει την άποψη ότι πρέπει να δοθεί προτεραιότητα - και κατά την χρηματοδότηση - σε εκείνα τα μέτρα που δημιουργούν τις προϋποθέσεις για μιά πλήρη υλοποίηση της ελεύθερης κυκλοφορίας των προσώπων, ώστε να αποφευχθούν εξαιρετικά μακρές μεταβατικές προθεσμίες, οι οποίες γενικώς δεν θα εξυπηρετούσαν τη διαδικασία ενσωμάτωσης των χωρών της Κεντρικής και Ανατολικής Ευρώπης, αλλά και τη διευρυμένη Ευρωπαϊκή Ένωση ως κοινωνία δικαίου;

19. προτείνει επίσης, με την προοπτική μιας μακροπρόθεσμης στρατηγικής, να δημιουργηθεί μιά Ευρωπαϊκή Υπηρεσία Προστασίας των Συνόρων, η οποία θα ελέγχει τα μελλοντικά εξωτερικά σύνορα της ΕυρωπαϊκήςΈνωσης και θα προσαρμόσει στις απαιτήσεις της τελευταίας τις εμπειρίες που έχουν αποκτήσει εθνικά όργανα προστασίας των συνόρων, δεδομένου ότι ο έλεγχος των εξωτερικών συνόρων της Ευρωπαϊκής Ένωσης δεν μπορεί να εξακολουθεί να επαφίεται απλώς στη μέριμνα του εκάστοτε βορειότερου, ανατολικότερου, νοτιότερου ή δυτικότερου κράτους μέλους αλλά να τυγχάνει πλήρους κοινοτικής στήριξης, τόσο από τεχνικής όσο και από χρηματοδοτικής πλευράς;

20. καλεί το Συμβούλιο και την Επιτροπή να δημιουργήσουν, στο πλαίσιο των νέων εταιρικών σχέσεων προσχώρησης, καθώς και στο πλαίσιο του προγράμματος PHARE, τη δυνατότητα χρηματοδοτικής στήριξης, εκ μέρους της ΕΕ, των αναγκαίων επενδύσεων στις οποίες πρέπει να προβούν οι υποψήφιες χώρες για να επιτύχουν τον εκσυγχρονισμό της τελωνειακής τους υποδομής;

21. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, το Ευρωπαϊκό Δικαστήριο, την Ευρωπαϊκή Αστυνομική Υπηρεσία (EUROPOL), τις κυβερνήσεις και τα κοινοβούλια των κρατών μελών καθώς και στις δέκα υποψήφιες για προσχώρηση χώρες της Κεντρικής και Ανατολικής Ευρώπης.